
 30.12.2019
 BG
 Официален вестник на Европейския съюз
 L 336/59
 РЕГЛАМЕНТ ЗА ИЗПЪЛНЕНИЕ (ЕС) 2019/2240 НА КОМИСИЯТА
 от 16 декември 2019 година
 за определяне на техническите елементи на масива от данни, установяване на техническите формати за предаване на информация и определяне на подробните изисквания и съдържанието на докладите за качеството във връзка с организацията на извадково изследване в област „Работна сила“ в съответствие с Регламент (ЕС) 2019/1700 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2019/1700 на Европейския парламент и на Съвета от 10 октомври 2019 г. за създаване на обща рамка за европейската статистика за лицата и домакинствата, основана на индивидуални данни, събрани чрез извадки, за изменение на регламенти (ЕО) No 808/2004, (ЕО) No 452/2008 и (ЕО) No 1338/2008 на Европейския парламент и на Съвета, и за отмяна на Регламент (ЕО) No 1177/2003 на Европейския парламент и на Съвета и на Регламент (ЕО) No 577/98 на Съвета (1), и по-специално член 7, параграф 1, член 8, параграф 3 и член 13, параграф 6 от него,
 като има предвид, че:
 (1)
 За да се гарантира точното прилагане на извадковото изследване в областта на работната сила, Комисията следва да определи техническите елементи на масива от данни, техническите формати за предаване на информацията, както и подробните изисквания и съдържанието на докладите за качеството.
 (2)
 Държавите членки и институциите на Съюза следва да използват статистически класификации за териториалните единици, образованието, заетостта и икономическите сектори, които са съвместими с класификациите NUTS (2), ISCED (3), ISCO (4) и NACE (5).
 (3)
 Мерките, предвидени в настоящия регламент, са в съответствие със становището на Комитета на Европейската статистическа система,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 Настоящият регламент определя техническите елементи на масива от данни, техническите формати за предаване на информация от държавите членки до Комисията (Евростат) и подробните изисквания за предаването и съдържанието на докладите за качеството в областта на работната сила.
 Член 2
 Определения
 За целите на настоящия регламент се прилагат следните определения:
 (1)
 „основна променлива“ означава променлива с тримесечна периодичност;
 (2)
 „структурна променлива“ означава променлива с годишна, двугодишна, осемгодишна периодичност или променлива, за която се събират данни по специална тема;
 (3)
 „минимален набор от променливи“ означава променливите, които трябва да бъдат събирани за всички членове на домакинството, за да се позволи извършването на анализи както на равнище домакинство, така и въз основа на индивидуални данни, разбити по специфични характеристики на домакинствата;
 (4)
 „ротационна схема на извадката“ означава разделянето на цялата извадка на сходни по размер и структура подизвадки от единици на наблюдение, използвани за определяне на броя пъти и точните референтни тримесечия на годината, за които единицата на наблюдение предоставя информация в изследването;
 (5)
 „вълна“ означава подизвадка от единици на наблюдение, които трябва да бъдат интервюирани за същия по поредност път според ротационната схема на извадката през дадено референтно тримесечие;
 (6)
 „равномерно извадково разпределение на годишната извадка“ по отношение на всички референтни тримесечия на годината означава, че всяка тримесечна извадка се равнява на цялата годишна извадка,